Διάταξη του Προέδρου του Πρωτοδικείου της 26ης Σεπτεμβρίου 1997. - Carla Micheli και λοιποί κατά Επιτροπή των Ευρωπαϊκών Κοινοτήτων. - Κοινοτική πολιτική έρευνας και τεχνολογικής αναπτύξεως - Πρόγραμμα MAST III - Απόφαση καθορίζουσα τον κατάλογο των δυναμένων να τύχουν κοινοτικής συνδρομής προτάσεων δράσεων - Διαδικασία λήψεως ασφαλιστικών μέτρων - Αίτηση αναστολής εκτελέσεως. - Υπόθεση T-183/97 R.



Συλλογή της Νομολογίας του Δικαστηρίου 1997 σελίδα II-01473



Περίληψη



Λέξεις κλειδιά

1 Ασφαλιστικά μέτρα - Προϋποθέσεις παραδεκτού - Παραδεκτό της προσφυγής - Δεν ασκεί επιρροή - Όρια

(Συνθήκη ΕΚ, άρθρο 185· Κανονισμός Διαδικασίας του Πρωτοδικείου, άρθρο 104 § 1)

2 Πράξεις των οργάνων - Αιτιολόγηση - Υποχρέωση - Περιεχόμενο - Πράξεις εκδοθείσες κατά την άσκηση εξουσίας εκτιμήσεως

(Συνθήκη ΕΚ, άρθρο 190)

3 Ασφαλιστικά μέτρα - Αναστολή εκτελέσεως - Προϋποθέσεις χορηγήσεως - Σοβαρή και ανεπανόρθωτη ζημία - Έννοια - Βάρος αποδείξεως

(Συνθήκη ΕΚ, άρθρο 185· Κανονισμός Διαδικασίας του Πρωτοδικείου, άρθρο 104 § 2· απόφαση 94/804 του Συμβουλίου)

Περίληψη

4 Το παραδεκτό της προσφυγής δεν πρέπει, καταρχήν, να εξετάζεται στο πλαίσιο της διαδικασίας ασφαλιστικών μέτρων. Το ζήτημα αυτό πρέπει να εξετάζεται κατά την εκδίκαση της προσφυγής, εκτός της περιπτώσεως όπου αυτή φαίνεται, εκ πρώτης όψεως, προδήλως απαράδεκτη, διότι άλλως προδικάζεται η απόφαση του Πρωτοδικείου επί της προσφυγής.

5 Στις περιπτώσεις που τα κοινοτικά όργανα διαθέτουν τέτοια εξουσία εκτιμήσεως, ο σεβασμός των εγγυήσεων που απονέμει η κοινοτική έννομη τάξη στις διοικητικές διαδικασίες έχει ακόμη μεγαλύτερη σημασία. Μεταξύ των εγγυήσεων περιλαμβάνονται, κυρίως, η υποχρέωση για το αρμόδιο όργανο να εξετάσει με επιμέλεια και αμεροληψία όλα τα κρίσιμα στοιχεία της οικείας υποθέσεως, το δικαίωμα του ενδιαφερομένου να γνωστοποιήσει την άποψή του, καθώς και το δικαίωμα να δει την απόφαση επαρκώς αιτιολογημένη. Μόνο κατ' αυτό τον τρόπο μπορεί ο κοινοτικός δικαστής να επαληθεύσει αν συνέτρεχαν τα πραγματικά και νομικά στοιχεία από τα οποία εξαρτάται η άσκηση της εξουσίας εκτιμήσεως, διευκρινιζομένου, εξάλλου, ότι η αρχή της επαρκώς ακριβούς αιτιολογίας, που καθιερώνει το άρθρο 190 της Συνθήκης, αποτελεί μια από τις θεμελιώδεις αρχές του κοινοτικού δικαίου. Ωστόσο, η απαιτούμενη αιτιολογία πρέπει να προσαρμόζεται στη φύση της επίμαχης πράξεως και στη σοβαρότητα των συνεπειών της για τους αποδέκτες της. Αρκεί να προκύπτει από την αιτιολογία κατά τρόπο σαφή και μη διφορούμενο η συλλογιστική του οργάνου, χωρίς να είναι απαραίτητο η αιτιολογία να προσδιορίζει επακριβώς τα διάφορα κρίσιμα πραγματικά και νομικά στοιχεία.

6 Το επείγον της λήψεως προσωρινών μέτρων πρέπει να εκτιμάται εξεταζομένου του αν η εκτέλεση της επίδικης πράξεως, πριν από την έκδοση της αποφάσεως του κοινοτικού δικαστή στο πλαίσιο της κύριας δίκης, είναι δυνατό να συνεπάγεται, για τους διαδίκους που ζητούν τη λήψη των μέτρων, σοβαρές και ανεπανόρθωτες ζημίες, οι οποίες δεν θα μπορούσαν να αποκατασταθούν έστω και αν ακυρωνόταν η προσβαλλομένη απόφαση ή οι οποίες, παρά τον προσωρινό χαρακτήρα τους, θα ήσαν δυσανάλογες προς το συμφέρον του καθού να εκτελεστούν οι αποφάσεις του, ακόμη και όταν έχουν προσβληθεί με ένδικη προσφυγή. Στους αιτούντες εναπόκειται να αποδεικνύουν ότι πληρούνται οι προϋποθέσεις αυτές.

Πρέπει να απορριφθεί η αίτηση λήψεως ασφαλιστικών μέτρων, η οποία υποβλήθηκε από τον εκπονήσαντα πρόταση δράσεως υποβληθείσα στην Επιτροπή στο πλαίσιο ειδικού προγράμματος έρευνας, τεχνολογικής αναπτύξεως και επιδείξεως, προβλεπομένου στην απόφαση 94/804, και με την οποία ζητείται η αναστολή εκτελέσεως αποφάσεως περί καθορισμού του καταλόγου των χρηματοδοτέων προτάσεων στο πλαίσιο του ως άνω προγράμματος και περί αποκλεισμού της προτάσεως που υπέβαλαν οι προσφεύγοντες, στο μέτρο που η αιτουμένη αναστολή δεν θα τους παρείχε αμέσως και αυτομάτως πρόσβαση σε κοινοτική χρηματοδότηση, η στάθμιση των εμπλεκομένων συμφερόντων συνηγορεί υπέρ της απορρίψεως της αιτήσεως, δεδομένου ότι η χορήγηση της αναστολής θα έβλαπτε σοβαρώς τα δικαιώματα των τρίτων των οποίων τα σχέδια περιλαμβάνονται στον κατάλογο και θα εμπόδιζε τη δράση της Κοινότητας στον συγκεκριμένο τομέα, η υλική ζημία που θα προκύψει σε περίπτωση μη αναστολής δεν έχει για τους προσφεύγοντες παρά απόμακρο, αβέβαιο και αμφίβολο χαρακτήρα και η ηθική βλάβη, που συνδέεται με τη μείωση του επιστημονικού κύρους λόγω του αποκλεισμού των προσφευγόντων, θα μπορούσε ενδεχομένως να αποκατασταθεί προσηκόντως με την ακύρωση της προσβαλλομένης αποφάσεως.